ང་ལ་ཁྱེད་ཀྱི་འདྲ་པར་ཅན་གྱི་ལག་འཁྱེར་ཞིག་སྟེར་རོགས་ཟེར།དེར་ངས་རང་གི་ཁ་ལོ་པའི་ལག་འཁྱེར་སྤྲད་པ་ཡིན།རྨོ་ལགས་ཀྱིས་ལག་འཁྱེར་དེ་འཕྲུལ་ཆས་ཤིག་གིས་བཤུ་འབེབས་བྱས་སོང་།དེ་མ་ཐག་ཏུ་ངའི་སྡོད་གནས་ཀྱི་ཁ་བྱང་དང་བཅས་ལ་མོའི་མདུན་གྱི་གློག་ཀླད་དུ་སླེབས་སོང་།དེ་ནས་ཁྱེད་ཀྱི་མིང་ལ་ཅི་ཟེར་བ་དང་།སྐྱེས་ལོ་ནམ་ཡིན་གྱི་དྲི་བ་གནང་བ་ལ་ངས་གུས་ཚིག་དང་བཅས་ཚུལ་མཐུན་གྱིས་ལན་འབུལ་བྱས་པ་ཡིན།དེ་ནས་མོའི་མདུན་གྱི་གློག་ཀླད་ཀྱི་ཤེལ་སྒོའི་ངོས་སུ་ངས་གནས་ཚུལ་ཤར་འདུག་པ་རྣམས་ཏག་ཏག་རེད་དམ་ཞེས་དྲིས་བྱུང་།དེ་དག་ལ་བསྐྱར་ཞིབ་ཅིག་བྱས་པ་ཡིན།དེའི་རྗེས་སུ་ངས་མིང་རྟགས་འགོད་རོགས་ཟེར།མིང་རྟགས་བརྒྱབ་པ་ཡིན།མིང་རྟགས་བརྒྱབ་མ་ཐག་ཏུ་དེ་སྔོན་ནས་ཡོད་པའི་མིང་རྟགས་དེ་དང་གསར་པ་གཉིས་གཤིབ་ཏེ་ཤར་བྱུང་།དེའི་རྗེས་ནས་མོས་ང་ལ་ཡིག་ཤུབས་གཅིག་ལ་ངའི་གནས་ཚུལ་འཁོད་པའི་སྦྱང་བྱང་ཞིག་སྦྱར་ཏེ་ང་ལ་མིང་རྟགས་དང་ཟླ་ཚེས་འགོད་རོགས་ཟེར།དེ་དག་གྲུབ་པ་དང་།མོའི་གཡོན་གྱི་རྨོ་ལགས་དེས་ངའི་ཤུབས་དེ་ལ་མིང་རྟགས་བཀོད་པ་དང་།མོ་རང་གིས་ཀྱང་མིང་རྟགས་བཀོད་ནས་ཡིག་ཤུབས་དེ་ང་ལ་སྤྲོད་བཞིན།ཕར་ངོས་ཀྱི་ཅོག་ཙེ་ལ་ཕེབས་དང་དེ་ནས་ཁྱེད་ཀྱི་འོས་ཤོག་པར་འདེབས་བྱེད་ཀྱི་རེད་ཟེར།